CELEX: 32010D0710(01)
Language: lv
Date: 2010-07-10 00:00:00
Title: Lēmums Nr. E2 ( 2010. gada 3. marts) par izmaiņu vadības procedūras izstrādi attiecībā uz tādu informāciju par Eiropas Parlamenta un Padomes Regulas (EK) Nr. 883/2004 1. pantā definētajām organizācijām, kura norādīta elektroniskajā direktorijā, kas ir neatņemama EESSI daļa  (Dokuments attiecas uz EEZ un ES/Šveices Nolīgumu)

10.7.2010   
            
            
               LV
            
            
               Eiropas Savienības Oficiālais Vēstnesis
            
            
               C 187/5
            
         LĒMUMS Nr. E2
   (2010. gada 3. marts)
   par izmaiņu vadības procedūras izstrādi attiecībā uz tādu informāciju par Eiropas Parlamenta un Padomes Regulas (EK) Nr. 883/2004 1. pantā definētajām organizācijām, kura norādīta elektroniskajā direktorijā, kas ir neatņemama EESSI daļa
   (Dokuments attiecas uz EEZ un ES/Šveices Nolīgumu)
   2010/C 187/04
   ADMINISTRATĪVĀ KOMISIJA SOCIĀLĀS NODROŠINĀŠANAS SISTĒMU KOORDINĀCIJAI,
   ņemot vērā Eiropas Parlamenta un Padomes 2004. gada 29. aprīļa Regulas (EK) Nr. 883/2004 72. panta d) punktu par sociālās nodrošināšanas sistēmu koordinēšanu (1), kas nosaka, ka Administratīvā komisija ir atbildīga par kopīgu strukturālu noteikumu pieņemšanu attiecībā uz datu apstrādes pakalpojumiem un par noteikumu izstrādi attiecībā uz šo pakalpojumu kopīgās daļas darbību,
   ņemot vērā Eiropas Parlamenta un Padomes Regulas (EK) Nr. 987/2009 (2) (turpmāk “īstenošanas regula”) 88. pantu,
   rīkojoties saskaņā ar Regulas (EK) Nr. 883/2004 71. panta 2. punktā izklāstītajiem nosacījumiem,
   tā kā:
   
               (1)
            
            
               Modernizējot valstu sociālās nodrošināšanas shēmu koordinēšanas sistēmu, viens no pasākumiem ir elektroniska direktorija izveide, kurā būtu ietverta sīka informācija par valstu iestādēm, kuras piemēro Regulu (EK) Nr. 883/2004 un Regulu (EK) Nr. 987/2009 (turpmāk “īstenošanas regula”).
            
         
               (2)
            
            
               Dalībvalstis ir atbildīgas par to, lai elektroniskajā direktorijā tiktu ievadīta attiecīgo valstu kontaktinformācija un lai tā regulāri tiktu aktualizēta.
            
         
               (3)
            
            
               Dalībvalstis nodrošina, ka dalībvalstu elektroniskās direktorijas vietējās bāzēs esošie dati katru dienu tiek sinhronizēti ar elektroniskās direktorijas datiem, ko uztur Eiropas Komisija.
            
         
               (4)
            
            
               Ir jāizveido izmaiņu vadības procedūra, kas nodrošinās, ka izmaiņas elektroniskās direktorijas datos tiek savlaicīgi apstrādātas strukturētā, konsekventā un pārbaudāmā veidā,
            
         IR NOLĒMUSI ŠĀDI.
   
               1.
            
            
               Ar šo lēmumu paredz noteikumus, kā veicama izmaiņu vadības procedūra attiecībā uz datiem, ko sniedz kompetentās iestādes, dalībvalstu iestādes, sadarbības organizācijas un piekļuves vietas, kā noteikts Regulas (EK) Nr. 883/2004 1. panta m), q) un r) apakšpunktā un īstenošanas regulas 1. panta 2. punkta a) un b) apakšpunktā.
            
         
               2.
            
            
               Izmaiņu vadības procedūra attiecas uz datiem, kas norādīti elektroniskā direktorija galvenajā direktorijā, ko uztur Eiropas Komisija, un vietējās direktorijās, ko uztur dalībvalstis.
            
         
               3.
            
            
               Katra dalībvalsts ieceļ vienu personu, kura ir atbildīga par izmaiņu ievadīšanu elektroniskajā direktorijā un dalībvalstu vietējo direktoriju aktualizēšanu.
            
         
               4.
            
            
               Katra dalībvalsts arī ieceļ katra piekļuves punkta galveno kontaktpersonu attiecībā uz EESSI (turpmāk “PP kontaktpersona”). Šis ir pirmā kontaktpersona iestādēm un organizācijām, kas saistītas ar minēto piekļuves punktu.
            
         
               5.
            
            
               Katra dalībvalsts, izmantojot sekretariātu, paziņo Administratīvajai komisijai visas būtiskās izmaiņas saistībā ar datiem par kompetentajām iestādēm, valstu iestādēm, sadarbības organizācijām vai piekļuves punktiem vismaz vienu kalendāro mēnesi pirms izmaiņu stāšanās spēkā. Šādu paziņojumu var adresēt sekretariātam. Nelielas izmaiņas var ievadīt elektroniskā direktorija galvenajā direktorijā, iepriekš par to nepaziņojot.
            
         
               6.
            
            
               Šajā procedūrā būtiskas izmaiņas ir izmaiņas, kas neļauj pareizi piemērot minētās regulas un kas apgrūtina koordinēšanu, tādejādi traucējot strukturētu elektronisko dokumentu (SED) nosūtīšanu vai pārsūtīšanu attiecīgajai iestādei vai organizācijai.
               Būtiskas izmaiņas cita starpā ir:
               
                           a)
                        
                        
                           izmaiņas, kas saistītas ar organizācijas, iestādes vai piekļuves punkta identifikācijas kodu, funkcijām vai kompetenci;
                        
                     
                           b)
                        
                        
                           organizācijas, iestādes vai piekļuves punkta slēgšana;
                        
                     
                           c)
                        
                        
                           organizāciju, iestāžu vai piekļuves punktu apvienošana.
                        
                     
         
               7.
            
            
               Ja būtiskas izmaiņas attiecas uz kādu no a), b) vai c) apakšpunktā minētajām darbībām, dalībvalsts norāda, kura organizācija, iestāde vai piekļuves punkts dienā, kad šādas izmaiņas stājas spēkā, pārņems attiecīgo kompetenci vai funkcijas.
            
         
               8.
            
            
               Pēc tam, kad Sekretariāts ir saņēmis paziņojumu par būtiskām izmaiņām, tas informē Administratīvo komisiju un PP kontaktpersonu par šādām izmaiņām un par dienu, kad tās stāsies spēkā.
            
         
               9.
            
            
               Saskaņā ar Administratīvās komisijas reglamenta 9. pantu Administratīvās komisijas locekļi var norādīt, ka viņi iebilst šādām izmaiņām vai balsošanā atturas. Iebilžu gadījumā šādas izmaiņas jāapspriež nākamajā Administratīvās komisijas sanāksmē.
            
         
               10.
            
            
               Dalībvalstis nodrošina, ka elektroniskās direktorijas vietējā direktorija katru dienu tiek sinhronizēta ar elektronisko direktoriju. Dalībvalstu direktoriju sinhronizēšana notiek no plkst. 01.00 līdz plkst. 03.00 pēc Centrāleiropas laika.
            
         
               11.
            
            
               Administratīvā komisija viena gada laikā pēc šā lēmuma publicēšanas Eiropas Savienības Oficiālajā Vēstnesī novērtē pieredzi, ko dalībvalstis guvušas, piemērojot šo lēmumu.
            
         
               12.
            
            
               Šo lēmumu publicē Eiropas Savienības Oficiālajā Vēstnesī. Lēmumu piemēro no otrā mēneša pirmās dienas pēc tā publicēšanas.
            
         
      
         
            Administratīvās komisijas priekšsēdētājs
         
         José Maria MARCO GARCÍA
      
   
   
      (1)  OV L 166, 30.4.2004., 1. lpp.
   
      (2)  OV L 284, 30.10.2009., 1. lpp.